‘Hef regulasies en ramptoestand op’ – DAJohn Steenhuisen, leier van die DA. (Foto: Twitter) Ná afloop van pres. Cyril Ramaphosa se afkondiging Sondagaand om die land se afsonderingsregulasies na vlak 2 te skuif, versoek die DA dat alle afsonderingsregulasies en die ramptoestand heeltemal opgehef word. “Hoewel die DA die skuif na vlak 2 verwelkom, wil ons dit verder voer en op Ramaphosa ŉ beroep doen om hom te verbind tot ŉ einddatum vir alle regulasies én die ramptoestand,” het DA-leier John Steenhuisen Sondag in ŉ verklaring gesê. “Die enigste moontlike rede vir verdere beperkings is om almal ouer as 18 jaar die kans te gee om ingeënt te word. Mense tussen 18 en 35 jaar kon hulle reeds sedert 20 Augustus laat inent en dié groep staan al einde se kant toe met inentings.” Steenhuisen stel voor die spertyd vir die ophef van regulasies en die ramptoestand moet middel November geskied. “Daar is tot dan nog 12 weke oor waartydens mense hulle kan laat inent. “Hierdie sperdatum moet nou bekend gemaak word, sodat ondernemings wat deur afsonderingsregulasies geraak word daarvolgens kan beplan. Dit is nie iets wat op die laaste oomblik besluit en aangekondig kan word nie, aangesien dit nog meer ondernemings en werkgeleenthede in die gedrang sal bring.” Steenhuisen sê as Ramaphosa nie saamstem met bogenoemde voorstel nie, moet hy redes verskaf waarom hy en sy regering dit nie wil doen nie. “Suid-Afrikaners het buitengewone opofferings gemaak om te voldoen aan beperkings en regulasies wat selde verduidelik of geregverdig word.” Steenhuisen vra dat Ramaphosa die kriteria moet uiteensit wat sy kabinet vereis voordat die ramptoestand opgehef kan word sodat almal kan weet of dit rasionele en billike besluite is. Die DA het sowat vier weke gelede vir Ramaphosa gevra om die spesifieke voorwaardes waaraan voldoen moet word voordat die ramptoestand opgehef word, uiteen te sit. Volgens Steenhuisen wag die party nog vir ŉ antwoord. Steenhuisen stel voor dat ŉ streekgegronde model gevolg word totdat die regulasies opgehef word, aangesien die infeksie- en inentingskoers van gebied tot gebied verskil. Stad Kaapstad se burgemeester Dan Plato het ook die skuif na vlak 2 verwelkom en sê die verlenging van die aandklokreël én handelstye vir ondernemings sal help met ekonomiese herstel. “Talle ondernemings verkeer onder groot druk weens die regulasies en probeer aanpas en oorleef in hierdie uiters uitdagende omstandighede,” het Plato gesê.